**Nóta Míniúcháin**

***I.R. Uimh. 252 de 2025 – An tOrdú faoi Acht na hOidhreachta Stairiúla agus Seandálaíochta agus Forálacha Ilghnéitheacha, 2023 (Tosach Feidhme) 2024***

Ar an 30 Bealtaine 2024, Ordú um Thosach Feidhme chun forálacha sonracha d’*Acht na hOidhreachta Stairiúla agus Seandálaíochta agus Forálacha Ilghnéitheacha, 2023* (an tAcht) a chur i bhfeidhm.

Baineann forálacha den Acht a bhfuil tús curtha leo anois le Réadmhaoin Oidhreachta Domhanda sa Stát, fardail, cosaint taifead sonrach, cur chun cinn na hoidhreachta agus eisiúint na treorach reachtúla. Is iad seo a leanas na forálacha sonracha:

1. **ailt 1 go 6;**

* In **Alt 1** tugtar éifeacht do theideal gearr an Achta agus foráiltear do roinnt socruithe tosaigh feidhme
* In **Alt 2** soláthraítear sainmhínithe le haghaidh téarmaí is minic a úsáidtear san Acht
* In **Alt 3** leagtar amach prionsabail bheartais leathana na reachtaíochta nach mór do chomhlachtaí agus do dhaoine aonair a chur san áireamh agus iad ag feidhmiú aon fheidhm(eanna) faoin Acht
* In **Alt 4** leagtar amach an méid a bhaineann an tAcht le cur i bhfeidhm críochach
* In **Alt 5** cuirtear ar chumas an Aire Tithíochta, Rialtais Áitiúil agus Oidhreachta rialacháin a dhéanamh maidir le cúrsaí dá dtagraítear mar “fhorordaithe” san Acht
* In **Alt 6** foráiltear do roinnt cúrsaí a bhaineann le speansais agus cúrsaí airgeadais

1. **maidir le halt 7, a mhéid a bhaineann sé le hAcht na hOidhreachta Ailtireachta (Fardal Náisiúnta) agus na Séadchomharthaí Stairiúla (Forálacha Ilghnéitheacha), 1999 (seachas alt 5);**

* San alt sin, cuirtear ar chumas an Aire reachtaíocht a aisghairm i Sceideal 1 den Acht, a mhéid a bhaineann sí le hAcht na hOidhreachta Ailtireachta (Fardal Náisiúnta) agus na Séadchomharthaí Stairiúla (Forálacha Ilghnéitheacha), 1999 (seachas alt 5);

1. **Cuid 3;**

* Foráiltear sa Chuid seo bearta chun cabhrú le cur chun feidhme Choinbhinsiún 1972 maidir le Cosaint Oidhreacht Chultúrtha agus Nádúrtha an Domhain
* Sa Chuid seo, sainmhínítear an téarma “Réadmhaoin Oidhreachta Domhanda” i reachtaíocht na hÉireann den chéad uair, agus ainmníodh an tAire Tithíochta, Rialtais Áitiúil agus Oidhreachta mar an t-údarás inniúil a dhéanfaidh maoirseacht ar chúrsaí Oidhreachta Domhanda

1. **Cuid 8;**

* Foráiltear sa Chuid seo d’fhardail, taifid agus taighde, chomh maith le foilsiú agus cur chun cinn an eolais phoiblí agus na feasachta poiblí
* In **Alt 158** cuirtear ar chumas an Aire fardail oidhreachta stairiúla agus Réadmhaoine Oidhreachta Domhanda a bhunú agus a choinneáil
* In **Alt 159** cinntítear go bhfuil na taifid a tiomsaíodh, agus na réada seandálaíochta ar thángthas orthu, le linn gníomhaireachtaí incheadúnaithe faoi chosaint dhlíthiúil sa chás go ndíscaoilfí cuideachtaí a choinníonn taifid dá leithéid nó go bhfaigheadh sealbhóirí ceadúnas bás. Faoin alt seo, ceanglófar ar chomhlachtaí agus ar dhaoine aonair den sórt sin Seirbhís na Séadchomharthaí den Roinn Tithíochta, Rialtais Áitiúil agus Oidhreachta a chur ar an eolas faoi dhíscaoileadh na cuideachta nó faoi bhás an duine aonair, céannacht na cuideachta nó an duine aonair agus suíomh na dtaifead ábhartha nó na réad seandálaíochta atá acu. Ní mór fógra a eisiúint a luaithe is indéanta, ach ar aon chor, laistigh de na 21 lá tar éis dhíscaoileadh na cuideachta nó bhás an duine aonair.
* In **Alt 160** tá sainmhínithe ginearálta a úsáidtear i gCuid 8, Caibidil 3 den Acht
* In **Alt 161** sonraítear go bhféadfaidh údaráis ábhartha (i.e. an tAire, Bord Ard-Mhúsaem na hÉireann agus Coimisinéirí na nOibreacha Poiblí) taighde ar oidhreacht stairiúil, nó eolas agus feasacht ar oidhreacht stairiúil, a chur chun cinn
* In **Alt 162** foráiltear go bhféadfaidh údarás ábhartha foirmeacha éagsúla ábhair a thiomsú, a dháileadh, a choimisiúnú, etc. maidir le haon saincheist a bhaineann le feidhmeanna an údaráis faoin Acht
* In **Alt 163** cuirtear ar chumas údaráis ábhartha cabhrú le haon duine chun aon ghné d’oidhreacht stairiúil a chosaint
* In **Alt 164** ceadaítear d’údarás áitiúil a sholáthraíonn cúnamh faoi ailt 161, 162 nó 163 an cúnamh sin a chur faoi réir coinníollacha
* In **Alt 165** tugtar cead d’údarás ábhartha cóipcheart, paitinní, ceadúnais, pribhléidí agus lamháltais a fháil agus a úsáid de réir mar is cuí

1. **Cuid 9;**

* Baineann an Chuid seo le heisiúint treoirlínte agus le cúrsaí maidir le hoidhreacht stairiúil
* In **Alt 166** ceadaítear don Aire treoirlínte a eisiúint maidir le hoidhreacht stairiúil agus measúnacht tionchair timpeallachta á hullmhú agus á cur i gcrích
* In **Alt 167** tugtar cead don Aire treoirlínte a eisiúint chuig údaráis áitiúla maidir lena mbaint le hoidhreacht stairiúil nó le Réadmhaoin Oidhreachta Domhanda
* In **Alt 168** foráiltear, i gcomhar leis an gComhairle Oidhreachta, gur feidhm ghinearálta an Aire é comhordú agus forbairt an bheartais phoiblí maidir le hoidhreacht stairiúil
* In **Alt 169** sonraítear, i gcomhairle le Bord Ard-Mhúsaem na hÉireann, gur feidhm ghinearálta an Aire é cur chun cinn dea-chleachtais i ndisciplíní nó i ngairmeacha a bhaineann le cosaint na hoidhreachta stairiúla
* In **Alt 170** foráiltear, i gcomhairle le Bord Ard-Mhúsaem na hÉireann agus i gcomhar leis, gur feidhm ghinearálta an Aire é an cur chun cinn a dhéanann údaráis phoiblí ar chosaint na hoidhreachta stairiúla
* In **Alt 171** bunaítear feidhm ghinearálta údaráis phoiblí nó áitiúil chun aird a thabhairt ar oidhreacht stairiúil

1. **alt 172;**

* Leis an alt seo, toirmisctear ar dhuine ráiteas bréagach nó míthreorach a dhéanamh go feasach nó go meargánta agus iad ag soláthar faisnéise do dhuine eile faoi fhoráil den Acht

1. **alt 174;**

* Leis an Alt seo, toirmisctear ar dhuine cur isteach ar líon comhlachtaí sonraithe nó daoine nó bac a chur orthu (e.g. an tAire, údarás áitiúil, Coimisinéirí na nOibreacha Poiblí etc.) agus iad i bhfeidhmiú a bhfeidhmeanna faoi seach faoin Acht

1. **fo-ailt (3) agus (4) d’Alt 175 a mhéid atá siad infheidhme maidir le hailt 159(4), 172 agus 174;**

* Leagtar amach san alt seo fíneálacha agus/nó téarmaí príosúnachta mar gheall ar shárú fhorálacha an Achta

1. **fo-ailt (7) agus (8) d’alt 175 a mhéid atá siad infheidhme maidir le halt 159(2);**

* Leagtar amach san alt seo fíneálacha agus/nó téarmaí príosúnachta mar gheall ar shárú fhorálacha an Achta

1. **ailt 178(2) agus 179;**

* Baineann **Alt 178(2)** le coireanna leanúnacha agus leagtar amach ann na pionóis bhreise a fhéadfar gearradh ar dhuine má leanann an duine sin de bheith de shárú ar an Acht tar éis daoibh a bheith ciontaithe i gcoir
* Baineann **Alt 179** le coireanna arna ndéanamh ag comhlachtaí corparáideacha

1. **alt 182;**

* Leagtar amach san alt seo cosaintí áirithe maidir le coireanna a dhéantar ar an bhfarraige nó ar uisce

**(l) ailt 188 go 190;**

* In **Alt 188** leagtar amach cumhachtaí ginearálta na n-oifigeach, na seirbhíseach agus na ngníomhairí, etc. de chuid údaráis áitiúla (i.e. an tAire, Coimisinéirí na nOibreacha Poiblí, Bord Ard-Mhúsaem na hÉireann nó údarás áitiúil)
* In **Alt 189** cuirtear ar chumas an Aire iniúchadh a dhéanamh ar láithreáin suime stairiúla, seandálaíochta, ailtireachta, etc. a d’fhéadfadh a bheith ann nó atá ar eolas
* In **Alt 190** cuirtear ar Bhord Ard-Mhúsaem na hÉireann iniúchadh a dhéanamh ar aon láithreán inar thángthas ar réad seandálaíochta nó ar réad stairiúil nó ina bhfuil sé suite, nó a measann an Bord gur thángthas ar réad dá leithéid ann nó go bhfuil sé suite ann

1. **Caibidlí 7 agus 8 de Chuid 10;**

* Baineann Cuid 10 le cur chun feidhme agus le forfheidhmiú
* I **gCaibidil 7** cuirtear ar chumas an Aire fógraí forfheidhmithe a eisiúint chun cabhrú le cosaint na séadchomharthaí agus na hoidhreachta seandálaíochta trí bhearta éifeachtacha lena ndéileáiltear sárú ar fhorálacha ábhartha
* Baineann **Caibidil 8** leis na cumhachtaí gabhála, cuardaigh agus urghabhála de chuid an Gharda Síochána agus na Seirbhíse Cabhlaigh d’Óglaigh na hÉireann

1. **ailt 207, 209 agus 210;**

* Baineann **Alt 207** le dliteanas ionadach
* In **Alt 209** ceadaítear go bhféadfaidh an tAire, Bord Ard-Mhúsaem na hÉireann nó údarás áitiúil coir a rinneadh faoin Acht a ionchúiseamh go hachomair
* In **Alt 210** sonraítear teorainneacha ama le haghaidh coireanna nach bhféadfar a thabhairt ach trí imeachtaí achoimre

1. **Caibidlí 10 agus 11 de Chuid 10;**

* I **gCaibidil 10** foráiltear do chostais ionchúiseamh agus imeachtaí sibhialta, agus d’aisghabháil fiach
* I **gCaibidil 11** foráiltear do Chóid Chleachtais

1. **ailt 217 agus 218;**

* In **Alt 217** cuirtear ar chumas an Aire faisnéis a lorg maidir le teidil talún, más gá
* In **Alt 218** ceadaítear comhroinnt faisnéise idir comhlachtaí sonraithe le haghaidh cosaint agus bainistíocht chuí na hoidhreachta stairiúla

1. **ailt 220 agus 221;**

* In **Alt 220** foráiltear do tharmligean na bhfeidhmeanna de chuid Bhord Ard-Mhúsaem na hÉireann chuig Stiúrthóir Ard-Mhúsaem na hÉireann
* In **Alt 221** leagtar amach na bealaí chun fógra a eisiúint

1. **Sceideal 3**

* Sa sceideal seo, tá téacs Choinbhinsiún EOECNA maidir le Cosaint Oidhreacht Chultúrtha agus Nádúrtha an Domhain a rinneadh i bPáras ar an 23 Samhain 1972

Tabhair faoi deara gur mar eolas amháin a chuirtear an méid thuas ar fáil agus nach léirmhíniú dlíthiúil é.

**Seirbhís na Séadchomharthaí Náisiúnta**

**An Roinn Tithíochta, Rialtais Áitiúil agus Oidhreachta**

**Bealtaine 2024**